Diit 63
Ram mi go̱o̱r Kuoth
(Dit Dee-bid ëë kiitdɛ mëë tëë därdɔaar Juda)
1
Aɣ Kuoth, ɛ ji̱n Kuothdä,
ɣän göörä ni ji̱,
kä tieeydä go̱o̱rɛ ni ji̱.
Puɔ̱nydä go̱o̱rɛ ji̱ ɛlɔ̱ŋ
ce̱tnikɛ mun mi kööt,
mi ci bak mi go̱o̱r pi̱w.
2
Cä ji̱ wä go̱r ni rɛy luaakdu,
kɛ ɣöö bä buɔ̱mdu kɛnɛ
wuɔ̱tdu nɛn.
3
Kɛ ɣöö nhökdu gɔaa ni jɛn
kä tëk ɣän bä ji̱ liak.
4
Ɣän bä ji̱ liak min ŋuɔtdä teekä.
ɣän bä tetkä tar nhial
kɛ kui̱ cio̱tädu.
5
Ci tieeydä ro̱ŋ kɛ mi̱eth mi gɔaa,
ɣän bä ji̱ puany
kɛ tɛ̈th lɔaac.
6
La caarä ji̱ mi cä tɔ̱ɔ̱c
rɛy dhaŋädä,
la tiɛɛmä ji̱ kɛ thaakni
wa̱r diaal.
7
Kɛ ɣöö ɛ ji̱n la luääkdä mɔ,
Ɣän bä ji̱ puany kɛ tɛ̈th
lɔaac ti̱pä pua̱a̱nydu.
8
Tieeydä cɛ rɔ ka̱p ni ji̱,
ku ɣä luak kɛ buɔ̱mdu.
9
Duundɛ ɣöö nɛy tin görkɛ näkdä,
bi kɔŋ li̱w nikɛn kä ɣä.
10
Kɛn ba kɛ näk ko̱o̱r,
kä bikɛn a mi̱eth
kä jio̱o̱k nyapëc.
11
Duundɛ ɣöö bi lɔc kua̱r tɛɛth
rɛy Kuɔth,
kä bi nɛy diaal tin yäc
kɛ ciöt Kuɔth,
ba Kuoth liak,
kä ba ruaacni ji̱ kacä
cu jakä bit.
